Nhar il-Ġimgħa li għadda Hillary Clinton iddikjarat li hi u żewġha, l-eks-President tal-Istati Uniti Bill Clinton, kellhom introjtu ta' $10.75 miljun fl-2015 u ħallsu t-taxxa federali bir-rata ta' 34.2%. Fl-istess sena, il-koppja Clinton taw xejn inqas minn $1 miljun bi skopijiet filantropiċi, l-aktar għall-Fondazzjoni Clinton. L-eks-President Bill Clinton daħħal kważi $5.3 miljun mid-diskorsi li jagħmel filwaqt li martu ddikjarat li qalgħet $3 miljun mill-pubblikatur tal-ktieb tagħha Simon & Schuster dwar l-esperjenza bħala Segretarja tal-Istat. Is-sieħeb ta' Clinton fl-elezzjoni presidenzjali, is-Senatur Amerikan Tim Kaine ta' Virġinja, flimkien ma' martu Anne Holton, ukoll ippubblikaw it-taxxa tad-dħul tagħhom matul dawn l-aħħar għaxar snin. Irriżulta li, fl-2015, din il-koppja ħallset it-taxxa federali bir-rata ta' 20.3%. Fi stqarrija maħruġa minn waħda mill-ajjutanti tal-kampanja ta' Clinton, Jennifer Palmieri, intqal li kemm Hillary Clinton kif ukoll Tim Kaine komplew juru bil-fatti li huma qed japplikaw l-ogħla standards possibbli fit-trasparenza finanzjarja. L-istqarrija kompliet tgħid li dan jikkuntrasta bil-kbir mal-aġir ta' Donald Trump għax dan qed jistaħba wara skużi foloz u mhux qed iżomm il-wegħda tiegħu li jiddikjara t-taxxa tad-dħul, minkejja l-wegħdi li kien għamel. Minkejja li l-kandidati prospettivi għall-presidenza Amerikana mhumiex marbuta bil-liġi biex jiddikjaraw pubblikament it-taxxi tad-dħul tagħhom, din il-prassi ilha komuni għal għadd ta' snin f'elezzjonijiet oħrajn. Forsi ironija għal ħafna, it-taxxi tad-dħul tal-koppja Clinton, f'kull forma jew oħra, dejjem iddikjarathom fil-pubbliku mill-1977 lil hawn. Min-naħa l-oħra, nies mill-kamp ta' Trump flimkien mal-avukati tiegħu, dejjem qalu li l-klijent tagħhom għadu ma ddikjara xejn minħabba li għad hemm eżerċizzju ta' awditjar għaddej mid-Dipartiment tat-Taxxa Amerikan. Trump kien qal ukoll li t-taxxi tiegħu mhuma affari ta' ħadd u li, jekk għandhom jikxfu xi ħaġa, fil-verità ma tantx jistgħu jikxfu. Madankollu, id-Dipartiment tat-Taxxa Amerikan irribatta r-rimarki billi qal li m'hemm xejn xi jżomm lil Trump milli jippubblika kollox, anke jekk fil-preżent għaddej eżerċizzju ta' awditjar. Intant, nhar il-Ħamis li għadda, il-konsulent speċjali tal-kandidat Repubblikan Michael Cohen qal li xorta waħda mhux se jħalli lil Trump jippubblika t-taxxi tad-dħul sakemm jitlesta l-awditjar kollu. Il-kritiċi ta' Trump, inkluż l-ekskandidat presidenzjali tar-Repubblikani tal-2012 Mitt Romney u oħrajn fil-Partit Repubblikan, qed isostnu li din l-ebusija tar-ras ta' Trump qed tqajjem mistoqsijiet kbar dwar kemm jaqla' fil-verità wara l-ħlas tat-taxxa, il-kontribuzzjonijiet filantropiċi li jagħti, kif ukoll il-ftehimiet kummerċjali u rabtiet oħrajn inkluż mar-Russja. Dan ir-rifjut ta' Trump jista' jkun li ġej minħabba li s-sit prominenti Politico rrapporta li Trump ftit li xejn ħallas taxxi għal sentejn sħaħ fid-disgħinijiet, u kittieb ta' New York Times kien ikkwotat jgħid li numru ta' avukati tat-taxxa u accountants qed jgħidu li dawn l-allegazzjonijiet jistgħu jkunu veritiera.